CELEX: E2012P0014
Language: el
Date: 2012-12-04 00:00:00
Title: Προσφυγή που ασκήθηκε στις 4 Δεκεμβρίου 2012 από την Εποπτεύουσα Αρχή ΕΖΕΣ κατά του Πριγκιπάτου του Λιχτενστάιν (Υπόθεση E-14/12)

7.3.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 66/28
            
         Προσφυγή που ασκήθηκε στις 4 Δεκεμβρίου 2012 από την Εποπτεύουσα Αρχή ΕΖΕΣ κατά του Πριγκιπάτου του Λιχτενστάιν
   (Υπόθεση E-14/12)
   2013/C 66/08
   Στις 4 Δεκεμβρίου 2012 ασκήθηκε προσφυγή κατά του Πριγκιπάτου του Λιχτενστάιν ενώπιον του Δικαστηρίου ΕΖΕΣ από την Εποπτεύουσα Αρχή της ΕΖΕΣ, εκπροσωπούμενη από τους Xavier Lewis, Clémence Perrin και Catherine Howdle, ενεργούντες ως αντιπρόσωποι, Rue Belliard 35, 1040 Brussels, Belgium.
   Η Εποπτεύουσα Αρχή της ΕΖΕΣ ζητά από το Δικαστήριο ΕΖΕΣ να δηλώσει ότι:
   
               1)
            
            
               Το Πριγκιπάτο του Λιχτενστάιν («Λιχτενστάιν»), διατηρώντας σε ισχύ μια νομοθεσία που επιβάλλει σε άτομα που διαμένουν στο Λιχτενστάιν τα οποία είναι υπεύθυνα εταιρείας προσωρινής απασχόλησης την υποχρέωση να καταβάλουν εγγύηση ύψους 50 000 ελβετικών φράγκων, ενώ επιβάλλει την καταβολή εγγύησης ύψους 100 000 ελβετικών φράγκων σε άτομα που ασκούν αντίστοιχη δραστηριότητα και διαμένουν εκτός Λιχτενστάιν, καθώς και σε εταιρείες που παρέχουν διασυνοριακές υπηρεσίες προσωρινής απασχόλησης, παρέλειψε να εκπληρώσει τις υποχρεώσεις του βάσει των άρθρων 31 και 36 της συμφωνίας για τον Ευρωπαϊκό Οικονομικό Χώρο.
            
         
               2)
            
            
               Το πριγκιπάτο του Λιχτενστάιν θα καταβάλει τα δικαστικά έξοδα.
            
         
      Νομικά και πραγματικά περιστατικά και νομική θεμελίωση:
   
               —
            
            
               Η Εποπτεύουσα Αρχή της ΕΖΕΣ υποστηρίζει ότι το Λιχτενστάιν παρέλειψε να συμμορφωθεί προς αιτιολογημένη γνώμη που εξέδωσε η Εποπτεύουσα Αρχή της ΕΖΕΣ στις 25 Ιανουαρίου 2012 σχετικά με παράλειψη εκπλήρωσης των υποχρεώσεών του βάσει των άρθρων 31 και 36 της Συμφωνίας ΕΟΧ στον τομέα των υπηρεσιών προσωρινής απασχόλησης και τοποθέτησης σε θέσεις εργασίας.
            
         
               —
            
            
               Τα επίμαχα μέτρα του Λιχτενστάιν είναι τα άρθρα 25 και 26 του Verordnung vom 11. Juli 2000 zum Gesetz über die Arbeitsvermittlung und den Personalverleih (Κανονισμός της 11ης Ιουλίου 2000 σχετικά με τοποθέτηση σε θέσεις εργασίας και υπηρεσίες προσωρινής απασχόλησης).
               Η Εποπτεύουσα Αρχή της ΕΖΕΣ υποστηρίζει ότι, μέσω των μέτρων αυτών, η εθνική νομοθεσία του Λιχτενστάιν επιβάλλει σε άτομα που διαμένουν στο Λιχτενστάιν τα οποία είναι υπεύθυνα εταιρείας προσωρινής απασχόλησης την υποχρέωση να καταβάλουν εγγύηση ύψους 50 000 ελβετικών φράγκων. Με την ίδια νομοθεσία, επιβάλλεται η υποχρέωση καταβολής εγγύησης ύψους 100 000 ελβετικών φράγκων σε άτομα που ασκούν αντίστοιχη δραστηριότητα και διαμένουν εκτός Λιχτενστάιν. Απαιτείται επίσης η καταβολή εγγύησης ύψους 100 000 ελβετικών φράγκων από εταιρείες προσωρινής απασχόλησης εγκατεστημένες εκτός Λιχτενστάιν, οι οποίες προτίθενται να παρέχουν τις υπηρεσίες αυτές σε διασυνοριακό επίπεδο.
            
         
               —
            
            
               Η Εποπτεύουσα Αρχή της ΕΖΕΣ υποστηρίζει ότι το Λιχτενστάιν παρέβη τις υποχρεώσεις του βάσει των άρθρων 31 και 36 ΕΟΧ, διατηρώντας σε ισχύ τη νομοθεσία του, στη σημερινή της μορφή.